C 44/23

Pranešimo apie vyno sektoriaus produkto specifikacijos standartinio pakeitimo patvirtinimą paskelbimas pagal. Komisijos deleguotojo reglamento (ES) 2019/33 17 straipsnio 2 ir 3 dalis

(2020/C 44/08)

Šis pranešimas skelbiamas pagal. Komisijos deleguotojo reglamento (ES) 2019/33 (1) 17 straipsnio 5 dalį.

PRANEŠIMAS APIE STANDARTINIO PAKEITIMO PATVIRTINIMĄ

„Savennières Roche aux Moines“

PDO-FR-A0982-AM01

Pranešimo data: 2019-11-14

PATVIRTINTO PAKEITIMO APRAŠYMAS IR PAGRINDIMAS

1. Geografinė vietovė

I skyriaus IV antraštinės dalies 1 punkte tekstas „Vynuogių derlius imamas, vyndaryste užsiimama, vynai gaminami ir brandinami šios Meno ir Luaros departamento savivaldybės teritorijoje:“ pakeičiamas tekstu: „Visi gamybos veiksmai atliekami geografinėje vietovėje, kuri apima toliau nurodytos Meno ir Luaros departamento savivaldybės, kaip ji apibrėžta 2018 m. Oficialiajame geografinių kodų registre, teritoriją:“. Taip pat įterpiamas sakinys: „Su geografinės vietovės kartografine medžiaga galima susipažinti Nacionalinio kilmės ir kokybės instituto interneto svetainėje.“

Nauja su geografine vietove susijusio punkto redakcija siekiama paprasčiau nusakyti vietovę ir pašalinti neaiškumus dėl etapų (vyndarystės, gaminimo, brandinimo ir pan.).

Redakcinio pobūdžio pakeitimas: naujajame administracinių vienetų sąraše atsižvelgta į po specifikacijos patvirtinimo sujungtus administracinius vienetus ar kitus skirstymo į administracines zonas pasikeitimus. Siekiant teisinio tikrumo, sąrašas sudarytas atsižvelgiant į galiojantį Oficialųjį geografinių kodų registrą, kurį kasmet peržiūri INSEE. Geografinės vietovės perimetras lieka visiškai nepakitęs.

Galiausiai nurodoma, jog Nacionalinio kilmės ir kokybės instituto interneto svetainėje pateikiama geografinės vietovės kartografinė medžiaga, kad su ja galėtų susipažinti visuomenė.

Atitinkamai iš dalies keičiamas su geografine vietove susijęs bendrojo dokumento 6 punktas.

2. Arčiausiai esanti vietovė

1 skyriaus IV antraštinės dalies 3 punkte esantis savivaldybių sąrašas pakeičiamas šiuo sąrašu:

Beaulieu-sur-Layon, Chaudefonds-sur-Layon, Rochefort-sur-Loire, Val-du-Layon (buvusi šios deleguotosios savivaldybės teritorija: Saint-Aubin-de-Luigné).

Taip atsižvelgta į savivaldybių sujungimą po paskutinės specifikacijos versijos. Arčiausiai esančios vietovės perimetras lieka visiškai nepakitęs.

Atitinkamai iš dalies keičiamas su papildomomis sąlygomis susijęs bendrojo dokumento 9 punktas.

3. Oficialus vynuogių derliaus ėmimo paskelbimas

Išbraukiamas specifikacijos 1 skyriaus VII antraštinės dalies 1 punkto a papunkčio sakinys: „Vynuogių derliaus ėmimo pradžios data nustatoma pagal Kaimo ir jūrų žuvininkystės kodekso D. 645-6 straipsnį.“

Nustatyti vynuogių derliaus ėmimo pradžios datą nebėra būtina, nes nuo šiol veiklos vykdytojai turi daugybę priemonių, leidžiančių tiksliai nustatyti, kada vynuogės yra sunokusios. Kiekvienas veiklos vykdytojas turi tam tikrą skaičių asmeninių ar kolektyvinių priemonių ir įrangos, leidžiančios tiksliai, atsižvelgiant į gamybos tikslus, nustatyti optimalią kiekvieno sklypo derliaus ėmimo pradžios datą.

Bendrajam dokumentui šis pakeitimas įtakos neturi.

4. Fermentavimo patalpos pajėgumas

1 skyriaus IX antraštinės dalies 1 punkto e papunktyje sakinys „Kiekvienas veiklos vykdytojas turi turėti mažiausiai 1,4 karto penkerių pastarųjų metų vidutinio ūkio gamybos kiekio atitinkantį fermentavimo patalpos pajėgumą.“ pakeičiamas sakiniu „Kiekvienas veiklos vykdytojas turi turėti mažiausiai 1,4 karto per penkerius pastaruosius metus pagaminto vyno tūrio atitinkantį fermentavimo patalpos pajėgumą.“

Specifikacijoje buvo nurodytas ne hektolitrais ar m3 išreikštas tūrinis pajėgumas, o gamybos kiekis, t. y derliaus kiekis, padalytas iš gamybos ploto (pavyzdžiui, išreikštas hl/ha). Šiuo pakeitimu dydžio neatitikimas ištaisomas neatliekant esminių pakeitimų (mažiausiais kiekis išlieka 1,4 karto ūkio kelerių pastarųjų metų vidutinio pagaminto tūrio).

Bendrajam dokumentui šis pakeitimas įtakos neturi.

5. Ryšys su geografine vietove

Į pavadinimą „Société Agricole et Industrielle d’Angers“ (Anžė žemės ūkio ir pramonės asociacija) įterpiamas žodis „Agricole“ (žemės ūkio), nes pavadinimas buvo nurodytas neišsamiai. Pakeitimu įterpiama praleista informacija.

Atitinkamai iš dalies keičiamas su ryšiu su geografine vietove susijęs bendrojo dokumento 8 punktas.

6. Registrai

2 skyriaus II antraštinės dalies 3 punkte žodis „potencinė“ keičiamas žodžiu „natūrali“.

Kad sutaptų su visos Anžu-Somiūro vietovės specifikacijos redakcija, formuluotės „potencinė koncentracija“ arba „laipsnis“ pakeičiamos formuluote „natūrali alkoholio koncentracija tūrio procentais“. Dėl šių pakeitimų specifikaciją tampa lengviau skaityti. Su registrais susijusių nuostatų suderinimu siekiama, kad taptų lengviau parengti tų registrų tikrinimo ir kontrolės planą.

Bendrajam dokumentui šis pakeitimas įtakos neturi.

7. Pagrindiniai tikrinami punktai

Pakoreguotas 3 skyrius, kad sutaptų Anžu-Somiūro vietovės specifikacijos pagrindinių tikrinamų punktų redakcija.

Bendrajam dokumentui šis pakeitimas įtakos neturi.

BENDRASIS DOKUMENTAS

1. Produkto pavadinimas

Savennières Roche aux Moines

2. Geografinės nuorodos tipas

SKVN – saugoma kilmės vietos nuoroda

3. Vynuogių produktų kategorijos

1. Vynas

4. Vyno (-ų) aprašymas

Tai baltieji neputojantys sausi, pusiau saldūs ar saldūs vynai, pasižymintys šiomis pagrindinėmis analitinėmis savybėmis: sausųjų vynų minimali natūrali alkoholio koncentracija tūrio procentais –12,5 %; kitų vynų minimali natūrali alkoholio koncentracija tūrio procentais –15,5 %; po fermentavimo vynų fermentuojamų cukrų (gliukozės ir fruktozės) kiekis – ne mažesnis nei 4 g/l; po fermentavimo pusiau saldžių vynų fermentuojamų cukrų (gliukozės ir fruktozės) kiekis – ne didesnis nei 30 g/l; lakiojo rūgštingumo, bendrojo rūgštingumo ir bendro sieros dioksido vertės atitinka nustatytąsias Bendrijos teisės aktuose. Tai baltieji, dažniausiai sausi vynai. Jų šviesiai geltona, kartais aukso spalva su žalsvais atspalviais kaip reta elegantiška. Vynų kvapas sudėtingas ir subtilus, jame gėlių aromatus dažnai lydi labiau vaisiniai aromatai, kuriuos paryškina juntamas minerališkumas. Skonis sodrus, švelnus, kiek intensyvus, bet niekad nebūna sunkus. Kuomet gamtinės sąlygos palankios formuotis botrytis cinerea grybeliui, gamintojai gali gaminti ilgai brandinamus, fermentuojamų cukrų turinčius vynus, kuriuose ilgainiui atsiskleidžia ypatingas ir sudėtingas aromatas, atsiradęs dėl botrytis cinerea grybelio.

BENDROSIOS ANALITINĖS SAVYBĖS Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) 11,5 Mažiausias bendrasis rūgštingumas Didžiausias lakusis rūgštingumas (miliekvivalentais viename litre) Bendras sieros dioksido kiekis (miligramais viename litre)

5. Vyno gamybos metodai

a) Pagrindiniai vynininkystės metodai

Specifinis vynininkystės metodas

Vynuogės į presą pilamos netraiškytos.

Draudžiama naudoti nenutrūkstamo vynuogių spaudimo sistemą.

Sodrinti vynus draudžiama. Draudžiama parduoti skirtą produktą termiškai apdoroti žemesnėje nei -5° C ar aukštesnėje nei 40 °C temperatūroje. Draudžiama mažinti alkoholio kiekį vyne. Draudžiama naudoti medžio skiedras. Be to, kas nurodyta pirmiau, vynai turi būti gaminami laikantis visoje Sąjungoje taikytinų ir Kaimo ir jūrų žuvininkystės kodekse nustatytų vynininkystės praktikos reikalavimų.

Vynai brandinami mažiausiai iki kitų metų po derliaus nuėmimo metų birželio 15 d.

Auginimo praktika

Minimalus vynuogyno tankumas –5 000 vynmedžių sodinių viename hektare. Atstumas tarp eilių negali būti didesnis nei 2 m, o atstumas tarp augalų toje pačioje eilėje turi būti ne mažesnis nei 1 m. Vynmedžiai genimi iki balandžio 30 dienos, arba mišriuoju būdu, paliekant ant sodinio daugiausia 10 pumpurų, arba Royat kordono metodu, paliekant ant sodinio daugiausia 12 pumpurų. Fenologinės stadijos, kai ant augalo užauga 11–12 lapų, metu metinių vaisius mezgančių augalo šakų skaičius negali viršyti 8.

Priraišiotų vynmedžių lapijos aukštis yra bent jau lygus 0,6 atstumo tarp eilių. Priraišiotų vynmedžių lapijos aukštis matuojamas nuo apatinio lapijos krašto, esančio mažiausiai 0,40 m aukštyje nuo žemės, iki viršutinio šoninių nugenėtų šakelių krašto, esančio mažiausiai 0,20 m virš viršutinės priraišiojimo virvės.

Laistyti draudžiama.

Vynuogės skinamos rankomis, vieno vynmedžio kekės rūšiuojamos mažiausiai 2 kartus. Draudžiama naudoti vynuogių skynimo kombainus.

Draudžiama naudoti sraigtinius bunkerius.

b) Didžiausias gamybos kiekis

sausi vynai

35 hektolitrai iš hektaro

pusiau saldūs ir saldūs vynai

30 hektolitrų iš hektaro

6. Nustatyta geografinė vietovė

Visi gamybos veiksmai atliekami geografinėje vietovėje, kuri apima Meno ir Luaros departamento Savanjero savivaldybės, kaip ji apibrėžta 2018 m. Oficialiajame geografinių kodų registre, teritoriją.

7. Pagrindinės vyninių vynuogių veislės

’Chenin B’

8. Ryšys (-iai) su geografine vietove

1. Geografinės vietovės duomenys

a) Gamtinių veiksnių, darančių įtaką ryšiui, aprašymas

„Roche aux Moines“ yra žinomas saugomos kilmės vietos nuorodos „Savennières“ vietovės pavadinimas. Už keliolikos kilometrų į vakarus nuo Anžė esanti vietovė laikoma viena šios saugomos kilmės vietos nuorodos puošmenų. Kalva yra smailaus pleišto pavidalo, it uolėtas virš Luaros stūksančios Armorikos platformos pentinas. Iš rytų vietovę juosia „Coulée de Serrant“ vynuogynas, vakaruose – į Le Foržą atsiveriantis slėnis, skiriantis ją nuo „Moulin du Gué“ kalvos. Vietovė užima maždaug 35 hektarus. Viršutinėje kalvos dalyje yra į pietus atsigręžęs lėkštas šlaitas. Apatinėje kalvos dalyje ir vakarinėje, į „Moulin du Gué“ atsigręžusioje pusėje šlaitas statesnis.

Vietovė plyti ant Armorikos aukštumos geologinių sanklodų. Dirvožemis daugiausia sudarytas iš ankstyvojo ordoviko–vėlyvojo devono skalūnų ir skalūnų bei smiltainio. Vietomis kyšo vulkaninės kilmės gūbriai, kuriuose iš pradinės rūgštinės uolienos susiformavo riolitas. Vienoje kalvos vietoje labai aiškiai stūkso vietovei pavadinimą suteikusi tvirta uola. Kelių prie aukštumos pradžios plytinčių sklypų dirvožemis šiek tiek nuklotas dėl vėjo erozijos susidariusiu kvartero periodo smėliu. Kalvose pamatinė uoliena dažniausiai slūgso labai arti paviršiaus. Dirvožemis daugiausia negilus, beveik nederlingas ir labai akmenuotas. Jis labai laidus ir turi mažai vandens atsargų.

„Roche aux Moines“ vietovės klimatas nesiskiria nuo Anžu vynuogynams būdingo jūrinio klimato. Į vakarus plytinti Možo aukštuma sušvelnina jūrinį klimatą, nes nuo jos nusileidžia šiltas vėjas – fenas. Vietovėje per metus iškrenta vidutiniškai 600 mm kritulių, ji yra apsaugota nuo drėgnų vėjų, o Možo kalvose kritulių iškrenta daugiau nei 800 mm. Šis kritulių kiekio skirtumas dar didesnis vynuogių augimo ciklo metu, nuo birželio iki derliaus ėmimo meto. Vidutinė metinė temperatūra ganėtinai aukšta (maždaug 12 °C). Tokios savybės dar labiau išryškėja šiai vietovei būdingame mezoklimate. Į pietus atsigręžę statūs šlaitai lemia optimalų saulės spindulių kiekį, riboja oro drėgmę ir užtikrina tinkamą oro cirkuliaciją sklypuose.

Greta tekanti Luara veiksmingai reguliuoja vėjų pagairėje stūksančios kalvos temperatūrą, todėl naktimis temperatūra būna ganėtinai aukšta. Upė taip pat labai svarbi vynuogynams, nes būtent dėl jos derliaus ėmimo metu rytais vynuogynus nukloja rūkai, leidžiantys formuotis botrytis cinerea grybeliui.

b) Žmogiškųjų veiksnių, darančių įtaką ryšiui, aprašymas

Pavadinimas „Roche aux Moines“ žinomas nuo XII a. ir nuo to laiko be pertraukos vartojamas iki šiol. Pavadinimas atsirado apie 1130 m. riterio Buhard’o valdas perdavus Anžė Šv. Mikalojaus abatijai. Abatija jose įveisė vynuogyną. 1214 m. liepos 2 d. vyko pirmosios vadinamojo Buvino mūšio kovos. Tankiai susodinti vynmedžiai neleido anglų raiteliams sparčiai judėti, todėl juos įveikė Liudviko VIII kariauna. „Roche aux Moines“ kalva ir toliau priklausė vienuolynui. Šis, atsižvelgdamas į religines reikmes, iki pat Didžiosios Prancūzijos revoliucijos augino vis daugiau ir daugiau vynuogynų. Galop prestižiniai vynuogynai perėjo į užsibrėžusių gaminti kokybiškus vynus savininkų rankas.

Nenuilstamai siekęs pažangos Pierre’as Guillory (1796–1878 m.) paliko gilų pėdsaką vynuogyno istorijoje. P. Guillory, aistringas techninių naujovių šalininkas, noriai dalijęsis rezultatais, labai prisidėjo prie „Roche aux Moines“ vynų išgarsėjimo. Šioje kalvoje jis įrengė ant Ženevos ežero krantų matytas terasas. Taip pat P. Guillory eksperimentavo vynuogėms priraišioti naudodamas vielą ir skalūno kuolus, kad tarp ’Chenin B’ veislės vynuogių kekių geriau cirkuliuotų oras. Be to, jis mokėsi naudoti sierą ir ankstyvo pumpurų išskynimo metodą. Kiti gamintojai labai greitai perėmė iš jo ir derliaus ėmimo, ir vynuogių spaudimo techninius patobulinimus. 1861 m. Anžė žemės ūkio ir pramonės asociacijos leidinyje P. Guillory rašė: „Išskyrus labai retas išimtis, derlius imamas spalį, kai nustatoma, kad vynuogės geriau sunokti nebegali ir kad bent ketvirtadalį jų pažeidęs pilkasis puvinys.“ Tai patvirtina ir grafas Odart’as, 1845 m. savo „Veikale apie vynuogių veisles“ nurodydamas: „Taip pat reikia pridurti būtiną sąlygą, kad jas reikia skinti tik pernokusias, kokios jos tampa apie Visus šventuosius, kai atsilupa nuo lietaus suminkštėjusi odelė.“ Vyndariai labai greitai suprato, kad šios veislės vynuogių derlių dera imti jau pernokusį, itin kruopščiai nuskinant kiekvieną vynuogių kekę.

2. Produkto kokybės ir savybių ryšys

Tai baltieji, dažniausiai sausi vynai.

Jų šviesiai geltona, kartais aukso spalva su žalsvais atspalviais kaip reta elegantiška. Vynų kvapas sudėtingas ir subtilus, jame gėlių aromatus dažnai lydi labiau vaisiniai aromatai, kuriuos paryškina juntamas minerališkumas. Skonis sodrus, švelnus, kiek intensyvus, bet niekad nebūna sunkus.

Kuomet gamtinės sąlygos palankios formuotis botrytis cinerea grybeliui, gamintojai gali gaminti ilgai brandinamus, fermentuojamų cukrų turinčius vynus, kuriuose ilgainiui atsiskleidžia ypatingas ir sudėtingas aromatas, atsiradęs dėl botrytis cinerea.

3. Priežastiniai ryšiai

Šios stačiašlaitės, virš Luaros stūksančios akmeningo ir negilaus dirvožemio kalvos savitos savybės labiausiai tinka būtent vynmedžiams auginti. Jei žmonės gerai pasirūpina priežiūra (geni trumpai, riboja derlingumą iki 30 hektolitrų iš hektaro, taiko griežtas derliaus ėmimo kruopščiai atrenkant vynuogių kekes taisykles), ant šios kalvos ’Chenin B’ veislės vynuogės tiesiog tarpsta. Dėl reljefo ypatumų ir negilaus dirvožemio būtina sklypus prižiūrėti mechaninėmis priemonėmis arba apželdinti augalija, taip pat saikingai naudoti vynmedžių priežiūros preparatus, nes jie gali padaryti žalos dirvožemiui ir sklypai gali nebetikti vynmedžiams augti.

Praktika, ypač derliaus ėmimo ypatumai, rodo, kiek daug patirties ir žinių įgijo augintojai. Nustačius dirvožemio galimybes atitinkantį vynmedžių derlingumą, atsisakius sodrinimo, gamintojų siekis įtvirtinti ryškų šių vynų savitumą tapo akivaizdus. Norint išsaugoti šio subtilaus baltojo vyno originalumą, būtina itin griežtai laikytis vynuogių spaudimo metodų, kad būtų išsaugoma visa žaliavos kokybė, taip pat tradicinių vyno gamybos metodų, kad galutinė produkcija pasižymėtų reikiamomis savybėmis.

1956 m. Pierre’as Bréjoux savo knygoje „Luaros vynai“ taip pat aprašė „Roche aux Moines“ vynus: „Jie – Luaros pažiba ar net vienas iš šlovingiausių turtingos Prancūzijos vynininkystės pasiekimų.“ Suvokdami, kad privalo išsaugoti ir įamžinti saugomos kilmės vietos nuorodos „Savennières Roche aux Moines“ kokybę ir gerą vardą, gamintojai visi kartu deda daugybę pastangų, kad šie vynai taptų vienu iš Prancūzijos gaminamų gėrybių brangakmenių.

9. Kitos svarbios sąlygos (išpilstymas, ženklinimas, kiti reikalavimai)

Arčiausiai esanti vietovė

Teisinis pagrindas:

ES teisės aktai

Papildomų sąlygų rūšis:

Su gamyba nustatytoje geografinėje vietovėje susijusi nukrypti leidžianti nuostata

Sąlygos aprašymas

Pritaikius nukrypti leidžiančią nuostatą nustatyta arčiausiai esanti vynininkystės, vyno gaminimo ir brandinimo vietovė apima toliau nurodytų Meno ir Luaros departamento savivaldybių, kaip jos apibrėžtos 2018 m. Oficialiajame geografinių kodų registre, teritorijas: Beaulieu-sur-Layon, Chaudefonds-sur-Layon, Rochefort-sur-Loire, Val-du-Layon (buvusi šios deleguotosios savivaldybės teritorija: Saint-Aubin-de-Luigné).

Ženklinimas

Teisinis pagrindas:

Nacionalinės teisės aktai

Papildomų sąlygų rūšis:

Papildomos nuostatos dėl ženklinimo

Sąlygos aprašymas

Visi papildomi užrašai, kurių naudojimą pagal Sąjungos teisės nuostatas gali reglamentuoti valstybės narės, etiketėse užrašomi rašmenimis, kurių dydis (aukštis ir plotis) yra ne daugiau kaip du kartus didesnis už rašmenų, kuriais užrašytas saugomos kilmės vietos nuorodos pavadinimas, dydį.

Atsižvelgiant į specifikacijoje nustatytas taisykles, prie saugomos kilmės vietos nuorodos pavadinimo gali būti pateikiama geografinė nuoroda „Val de Loire“. Geografinė nuoroda „Val de Loire“ užrašoma rašmenimis, kurių dydis (aukštis ir plotis) nėra didesnis nei 2/3 rašmenų, kuriais užrašytas saugomos kilmės vietos nuorodos pavadinimas, dydžio.

Šių vynų, kuriuose yra nuo 30 gramų viename litre fermentuojamų cukrų, prekybos dokumentuose ir etiketėse, atitinkamai pagal vynuose esančių fermentuojamų cukrų (gliukozės ir fruktozės) kiekį, nustatytą Bendrijos teisės aktuose, privaloma pateikti nuorodą „pusiau saldus“ arba „saldus“. Etiketėje šios nuorodos turi būti užrašytos tame pačiame regėjimo lauke kaip ir kilmės vietos nuorodos pavadinimas.

Nuoroda į produkto specifikaciją

https://info.agriculture.gouv.fr/gedei/site/bo-agri/document_administratif-24d5c8a6-052c-4f0b-83a4-14034aaad14c

(1) OL L 9, 2019 1 11, p. 2.